Strætó úti í Tjörn . Hljómskálinn í bakgrunni . Enginn farþegi var um borð þegar leið tólf hjá strætó hafnaði hálfur úti í Reykjavíkurtjörn undir miðnætti í nótt . Guðmundur Heiðar Helgason , upplýsingafulltrúi Strætó , segir bílstjórann hafa verið einan í vagninum enda vaktinni að ljúka . Strætisvagninn var rétt ókominn að brúnni yfir Tjörnina á Skothúsvegi þegar vagninn fékk á sig vindhviðu . Afar hált var á veginum og afleiðingarnar þær að vagninn hafnaði úti í Tjörninni . Guðmundur Heiðar segir vagnstjóra hafa prílað út um gluggann bílstjóramegin enda hafi hurðin verið hálf úti í Tjörn . Hann hafi verið ómeiddur og kallað eftir aðstoð frá Kynnisferðum sem gerir út vagninn í verktöku hjá Strætó . Um helmingur leiða Strætó á höfuðborgarsvæðinu eru í verktöku . Óvíst er um skemmdir á vagninum en hann er í skoðun . Guðmundur Heiðar telur tjón líklega ekki stórkostlegt en eitthvað gæti verið um skemmdir undir vagninum og á horninu sem hafnaði úti í tjörn .